Joachim Jhering

Joachim Jhering (ka Ihering, Jheringk, ladina Joachimus Jheringius; rootsi Joachim Iheringius; u. 1580 Södermanland – 18. juuli 1657 Stockholm) oli Eestimaa piiskop.

Elukäik
Ta õppis Wittenbergi ülikoolis ja oli 1620. aastast pastor Strängnäsi stiftis (Nyköpingis). 1638. aastal nimetati ta Tallinna ja Eestimaa piiskopiks, ning temast sai samal aastal loodud vaimulikest liikmetest koosneva Tallinna kuningliku konsistooriumi eesistuja (president). Talle 2. juunil 1638 antud kuninglik instruktsioon oli kuni 1686. aasta Rootsi kirikuseaduse kehtestamiseni Eestimaa kirikukorralduse ja valitsemise põhialus.

1641. laskis ta trükkida esimese teadaoleva eestikeelse aabitsana Heinrich Stahli teoses „Käsi- ja koduraamat Eesti vürstkonna jaoks Liivimaal” (saksa "Hand- und Hauszbuch für das Fürstenthumb Esthen In Liffland", 1632) avaldatud Martin Lutheri väikese katekismuse.

1645 kuni 1650 oli ta Saaremaa asesuperintendent.

Teoseid
Fyra gudelighe pestilentz böner, : then förste vthdraghen aff Auenarij daghligha bönebok: the andre författade och samman hemptade vtaff then helighe scrifft: / men nw ... vtgångne, aff Joachimo Jheringio. Strengnes, 1630, libris.se (Neli palvet, millest esimene võetud Johann Habermanni (ka Johann Avenarius; 1516–1590) päevapalve raamatust)

Perekond
Ta oli abielus Christina Spärmanniga, kes oli Michael Spärmanni ja Elisabeth Döfringi tütar. Nende lapsed olid:

Brigitta Jhering (1619–1685 Noarootsi), abiellus 1639 Gunnar Germundson Griessiga ja 1646 Noarootsi pastor Isaacus Svenonis Mariaestadius Hasselblattiga (1608–1682)

Elsa Jhering (u 1620–1658), abiellus 19. oktoobril 1641 Petrus Turdinusega (1609–1653)

Katarina Jhering (suri 1666), abiellus hilisema Viiburi piiskopi Nicolaus Laurentii Nycopensisega (ka Nicolaus Aritander, suri 1664)

Beata Jhering (? – pärast 1690), abiellus 1648 hilisema Viiburi piiskopi Abraham Georg Thauvoniusega (1622–1679)

Christian Jhering (1629 Nyköping–1697 Tallinn), aadlinimega Lilliering (1673), Tallinna linnusekohtu sekretär ja assessor, Eestimaa kindralkubermangu sekretär ja abinõunik, abiellus Anna Margaretha von Rosenfeldtiga, kes oli Werner von Rosenfeldti õde.

Viited

Kirjandus
Teadusprojekti "Joachim Jhering ja tema ajastu (1638–1657)" jaoks on materjali kogunud Enn Küng.
 Piiskop Joach. Ihering'i ametisse kinnitamise kirja tõlge (1638), Valik Eesti kirjakeele vanemaid mälestisi, Tartu 1927, lk.66-68
Arthur Võõbus: Reform-attempts initiated by bishop Joachim Ihering, (Separaat väljaandest: Estonia Christiana), Holmiae 1965 Lk. [115]-130, Andmed ESTERis
Andres Andreseni doktoritöö: Luterlik territoriaalkirik Eestimaal 1710-1832, Tartu Ülikooli Kirjastus 2004, utlib.ee ISBN 9985568648

Välislingid
Eesti Ajalooarhiivi plakatid: Joachim Jheringi ringkirjad 1639-1953  
Teoseid ESTERis
Svenska Heraldiska Föreningens vapendatabas: Iheringius

Rootsi luteriusu vaimulikud
Eestimaa piiskopid
Luteriusu piiskopid
Luterlus
Superintendendid
Eesti keel
Surnud 1657